REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/402-13

25. oktobar 2013. godine

B e o g r a d

ZAPISNIK

18. SEDNICE ODBORA ZA ZDRAVLjE I PORODICU

ODRŽANE 24. OKTOBRA 2013. GODINE

Sednica je počela u 14,30 časova.

Sednici je predsedavao prof. dr Dušan Milisavljević, predsednik Odbora.

Sednici su prisustvovali članovi Odbora: prof. dr Mileta Poskurica, dr Predrag Mijatović, dr Milan Knežević, mr dr prim. Ljubica Mrdaković Todorović, mr farm. Živojin Stanković, Nebojša Zelenović, Mirjana Dragaš, dr Sanda Rašković Ivić, prof. dr Žarko Korać, dr Nikola Jovanović i Ljubica Milošević.

Sednici Odbora su prisustvovali zamenici odsutnih članova Odbora: dr Ninoslav Girić (dr Branislav Blažić), Vesna Jovicki (prof. dr Zoran Radovanović) i Milica Vojić Marković (dr Marko Jakšić).

Sednici nije prisustvovao član Odbora: dr Vladimir Gordić, niti njegov zamenik.

Pored članova Odbora sednici su prisustvovali narodni poslanici: Gordana Čomić i Ivan Karić.

Sednici su prisustvovali i ministar zdravlja prof. dr Slavica Đukić Dejanović, pomoćnici ministra Slavka Lakićević i dr Zoran Vučić, posebni savetnik ministra Svetlana Vrga, savetnik za medije Slađana Popović Tarlać, izvršni direktor u Republičkom fondu za zdravstveno osiguranje dr Zoran Vlahović; direktor Instituta za javno zdravlje ''Dr Milan Jovanović-Batut'' dr Dragan Ilić, pomoćnik Pokrajinskog sekretara za zdravstvo, socijalnu politiku i demografiju dr Danijela Stanković Baričak i pomoćnik direktora Lekarske komore Srbije prof. dr Jasmina Knežević.

Na predlog predsednika Odbora, jednoglasno, usvojen je sledeći:

 D n e v n i r e d

1. Informacija o radu Ministarstva zdravlja za period april-jun 2013. godine;
2. Informacija o radu Ministarstva zdravlja za period jul-septembar 2013. godine;
3. Informisanje Odbora o upotrebi genetski modifikovane hrane i njenom uticaju na zdravlje ljudi;
4. Razno.

Pre prelaska na razmatranje utvrđenog dnevnog reda, usvojeni su, bez primedaba, zapisnici 16. i 17. sednice, održane 16. jula i 12. avgusta 2013. godine.

Predrag Mijatović je pre početka razmatranja prve tačke dnevnog reda izneo primedbu da je sednica sazvana bez konsultacije predsednika Odbora sa svojim zamenikom, nakon čega je predsednik Odbora prof. dr Dušan Milisavljević ukazao na odredbe člana 70. Poslovnika Narodne skupštine, prema kojima predsednik odbora saziva sednicu i predsedava sednici odbora, bez obaveze konsultovanja sa zamenikom odbora, ali je naglasio da će ubuduće posredstvom službe odbora a pre zakazivanja sednice, obavestiti sve poslaničke grupe zastupljene u Odboru o vremenu održavanja sednice i predlogu dnevnog reda.

 Na predlog predsednika Odbora prof. dr Dušana Milisavljevića Odbor je odlučio da saglasno članu 76. Poslovnika Narodne skupštine objedini raspravu o prvoj i drugoj tački dnevnog reda.

Prva i druga tačka dnevnog reda - **Informacija o radu Ministarstva zdravlja za period april-jun 2013. godine i Informacija o radu Ministarstva zdravlja za period jul-septembar 2013. godine**

Ministar zdravlja prof. dr Slavica Đukić Dejanović predstavila je rad Ministarstva zdravlja u izveštajnom periodu i izrazila zadovoljstvo jer su sve aktivnosti planirane za ovaj period ostvarene. Navela je da su informacije koje se odnose na normativnu aktivnost prikazane objedinjeno, kao i da su u tim aktivnostima učestvovale unutrašnje organizacione jedinice ovog ministarstva, svaka iz svoje nadležnosti. Istakla je značaj donošenja Zakona o pravima pacijenata i Zakona o zaštiti lica sa mentalnim smetnjama te je izrazila zahvalnost članovima Odbora jer su svojim raspravama u plenumu, kao i na sednicama ovog odbora doprineli donošenju ova dva nova zakona iz oblasti zdravstvene zaštite.

Zatim je navela da je Vlada u ovom izveštajnom periodu donela: Uredbu o izmeni i dopunama Uredbe o planiranju i vrsti roba i usluga za koje se sprovode centralizovane javne nabavke; Uredbu o izmenama Uredbe o kriterijumima za formiranje cena lekova za upotrebu u humanoj medicini čiji je režim izdavanja na recept; Odluku o najvišim cenama lekova za upotrebu u humanoj medicini, a čiji je režim izdavanja na recept; Uredbu o izmenama i dopunama Uredbe o koretivnom koeficijentu, najvišem procentualnom uvećanju osnovne plate, kriterijumima i merilima za deo plate koji se ostvaruje po osnovu radnog učinka, kao i načinu obračuna plate zaposlenih u zdravstvenim ustanovama; Uredbu o izmeni i dopunama Uredbe o planiranju i vrsti roba i usluga za koje se sprovode centralizovane javne nabavke;Rešenje o davanju saglasnosti na Pravilnik o izmenama i dopunama pravilnika o Listi lekova koji se propisuju i izdaju na teret sredstava obaveznog zdravstvenog osiguranja; Rešenje o davanju saglasnosti na Pravilnik o uslovima i načinu upućivanja osiguranih lica na lečenje u inostranstvu, koji je Vlada donela na sednici održanoj 25. avgusta 2013. godine; Rešenje o davanju saglasnosti na Finansijski plan Agencije za lekove i medicinska sredstva Srbije za 2013. godinu; Rešenje o davanju saglasnosti da Republički fond za zdravstveno osiguranje započne postupke centralizovanih javnih nabavki u 2013. godini u skladu sa Uredbom o planiranju i vrsti roba i usluga za koje se sprovode centralizovane javne nabavke, kao i Rešenje o davanju saglasnosti na raspodelu viška prihoda nad rashodima ostvarenim u Agenciji za lekove i medicinska sredstva i Zaključak Vlade od 30. aprila 2013. godine o utvrđivanju retkih bolesti koje će se u toku 2013. godine lečiti kao prioritet iz sredstava koja se obezbeđuju u budžetu Republike Srbije. Naglasila je da Vlada ozbiljno razmatra svaki segment rada u okviru zdravstvene politike sa aspekta rada Ministarstva zdravlja, te da ovo ministarstvo uvek ukazuje na značaj i doprinos Odbora za zdravlje i porodicu u kreiranju i realizaciji zdravstvene politike u našoj zemlji.

Od akata koje je Ministarstvo zdravlja donelo u ovom periodu, navela je sledeće: Pravilnik o izmenama i dopunama pravilnika o načinu kontrole kvaliteta lekova i medicinskih sredstava; Pravilnik o nomenklaturi zdravstvenih usluga na sekundarnom i tercijarnom nivou zdravstvene zaštite; Pravilnik o prehrambenim aditivima; Pravilnik o načinu i postupku vođenja evidencija u ovlašćenim transfuziološkim ustanovama; Pravilnik o sadržaju i načinu vođenja evidencija, kao i rokovima čuvanja podataka u postupcima biomedicinski potpomognutog oplođenja; Pravilnik o visini troškova nastalih u postupku utvrđivanja ispunjenosti uslova za obavljanje poslova transplantacije organa, tkiva i ćelija, biomedicinski potpomognutog oplođenja i transfuziološke delatnosti i Pravilnik o jedinstvenom registru donora reproduktivnih ćelija.

U vezi sa projektom ''Rekonstrukcija četiri Klinička centra u Srbiji: Beograd, Novi Sad, Niš i Kragujevac'', obavestila je da će realizacija istog biti usporena, budući da su sredstva namenjena u te svrhe, dobijena 2006. godine iz kredita Evropske investicione banke, trošena nenamenski i da nijedan od planiranih projekata nije bio završen u predviđenom roku, kao i da je zbog svega nevedenog Ministarstvo moralo izvršiti kadrovske izmene u Jedinici za implementaciju ovog projekata. Dodala je da će se u narednom periodu nastaviti započete rekonstrukcije kliničkih centara u Nišu, Novom Sadu i Beogradu, dok će rad na rekonstrukciji Kliničkog centra Kragujevac biti podeljen u dve faze. Završetak prve faze radova planiran je do 2016. godine, nakon čega bi se započelo sa drugom fazom radova na rekonstrukciji ovog kliničkog centra. Za jedan od ciljeva projekta ''Pružanje unapređenih usluga na lokalnom nivou'' koji se odnosi na unapređenje informaciono-komunikacionih tehnologija u zdravstvu, rekla je da nije u potpunosti realizovan i da u mnogim zdravstvenim ustanovama ne postoji integrisani zdravstveni informacion sistemi, te da je Ministarstvo u tom cilju formiralo Komisiju, budući da je to preduslov uspešne primene elektronskog zdravstvenog kartona i elektronskog recepta.

Navela je da je Odeljenje za zdravstvenu inspekciju u izveštajnom periodu izvršilo 2.200 inspekcijskih nadzora. Takođe, podsetila je na obavezu zdravstvenih ustanova da vrše unutrašnjuproveru kvaliteta stručnog rada, na obavezu ministra da donese godišnji plan provere kvaliteta stručnog rada na osnovu kojeg se vrši redovna spoljna provera kvaliteta stručnog rada, kao i na obavezu Ministarstva da sprovede vanrednu spoljnu proveru kvaliteta stručnog rada na zahtev zakonom ovlašćenih lica, te da je to učinjeno u slučaju nedavno preminulih prevremeno rođenih beba u Institutu za neonatologiju. Naglasila je da će Ministarstvo zdravlja odmah po utvrđivanju svih činjenica vezanih za ovaj slučaj obavestiti i javnost i ovaj odbor.

Upozorila je na mali broj inspektora u Odeljenju za inspekciju za lekove i medicinska sredstva, te je naglasila da pored kadrovkih promena, treba pojačati kontrolu ispravnosti lekova i smanjiti broj lekova iz nelegalnih izvora, za šta je neophodna saradnja sa Ministarstvom poljoprivrede*,* šumarstva i vodoprivrede i Agencijom za lekove i medicinska sredstva. Zatim je u okviru aktivnosti Sektora za organizaciju zdravstvene službe navela sledeće: formirana je kompletna baza kadrova zdravstvenih ustanova sa teritorije Autonomne pokrajine KiM; obavljene su pripreme za izradu Plana razvoja kadrova u zdravstvu i kadrovskog plana za 2014. godinu; razmotreno je 743 zahteva za odobrenje specijalizacija i užih specijalizacija, od čega je 611 odobreno. Uputila je kritiku na organizovano polaganje stručnih ispita za 171 kandidata i iznela stav da sistem polaganja stručnih ispita treba revidirati.

 Istakla je aktivnosti Sektora za zdravstveno osiguranje na pripremi Predloga zakona o izmenama i dopunama Zakona o zdravstvenom osiguranju i Predloga zakona o izmenama i dopunama Zakona o zdravstvenoj zaštiti, povodom čega će biti organizovana javna rasprava, te je pozvala članove ovog odbora da uzmu učešće tokom te rasprave. S tim u vezi najavila je ukidanje dopunskog rada lekarima u zdravstvenoj ustanovi u kojoj rade, budući da je ovaj rad ocenjen kao mogući izvor korupcije a da je za dopunski rad lekara u drugim zdravstvenim ustanovama, koji uređuje Zakon o radu, pokrenuta inicijativa ka resornom ministarstvu da se taj rad preispita. U okviru aktivnosti Sektora za javno zdravlje rekla je da se skrinig karcinoma grlića materice, dojke i debelog creva sprovodi po planu, te u vezi sa istim posebno istakla pohvale koje je ovo ministarstvo dobilo za sprovođenje Akcionog plana unapređenja zdravlja Roma, budući da je smrtnost romske populacije u poslednje tri godine smanjena za 50 %.

U okviru Sektora za evropsku integraciju i međunarodnu saradnju pomenula je Telo za koordinaciju evropske zdravstvene politike zasnovane na konceptu – Zdravlje u svim politikama, dok je u okviru Sektora za budžetsko finansiranje navela izmene i dopune Plana raspodele sredstava za zdravstvene ustanove čiji je osnivač Republika za nabavku opreme, investicije i investiciono održavanje u 2013. godini, kao i pozitivan izveštaj državnog revizora o radu Grupe za javne nabavke u 2012. godini. U okviru Sektora za pravne poslove u izveštajnom periodu navela je sledeće aktivnosti: 17 mišljenja na nacrte zakona; 34 drugostepena rešenja; 20 odgovora na sudske podneske; 5 rešenja o dozvolama za obavljanje metoda i postupaka tradicionalne medicine u zdravstvenim ustanovama i privatnoj praksi; 108 rešenja o pravima iz radnog odnosa državnih službenika i nameštenika. U ovom izveštajnom periodu istakla je i aktivnosti Uprave za biomedicinu u realizaciji 25 donora, uz napomenu da to podrazumeva angažman 40 do 45 članova timova u zdravstvenim institucijama, kao i izvršene 55 kadaverične transplantacije organa, od čega 44 bubrega, 10 jetri i jedna transplantacija srca. Navela je da je urađena analiza i odobren projekat u vezi sa transfuziološkom delatnošću koja se finansira iz budžeta, te da se radi na uspostavljenju sistemskog funkcionisanja i evidencije o svim slučajevima uvoza ćelija i tkiva radi lečenja transplanatcijom. Najavila je da će se uskoro održati javne rasprave o Nacrtu zakona o zdravstvenoj dokumentaciji i evidencijama u oblasti zdravstva i Zakonu o zaštiti stanovništva od zaraznih bolesti. Na kraju izlaganja dodala je da su se u ovom šestomesečnom periodu obavljali i drugi tekući poslovi iz delokruga Ministarstva zdravlja.

Predsednik Odbora prof. dr Dušan Milisavljević, istakao je da veliki broj onkoloških pacijenata i njihova visoka stopa smrtnosti je pokazatelj da se zdravstvena zaštita ovih lica u našoj zemlji mora drugačije urediti. Podsetio je da je oktobar međunarodni mesec borbe protiv raka dojke i izneo stav da bi žene posle 45 godine života, prema mišljenju stručnih komisija, trebalo da imaju obavezu da na poziv zdravstvene ustanove obave skrinig za rano otkrivanje raka dojke i grlića materice, kao što je to slučaj u nekim evropskim zemljama. Takođe, smatra da treba regulisati i skrining kancera debelog creva, pluća i prosatate kod muškaraca, u cilju očuvanja i unapređenja zdravlja naših građana. Apostrofirao je lošu situaciju u zdravstvu u pogledu nabavke stentova, valvula kukova i ostalih materijala, te da bi odgovornost pored direktora zdravstvenih ustanova, trebalo da snosi i Ministarstvo zdravlja jer nije postavilo dobre menadžere u tim ustanovama. Osvrnuo se i na problem dugih lista čekanja na zračnu terapiju onkoloških pacijenata i dodao da je u mnogim evropskim zemljama period od završene operacije do započetog tretmana radioterapijom mnogo kraći nego kod nas. S tim u vezi, apelovao je da država za ove pacijente u što kraćem vremenskom roku pronađe sredstva kako bi se blagovremeno pristupilo lečenju ove teške bolesti. Takođe, izneo je podatak da se prema navodima medija liste čekanja za operaciju katarakte povećavaju, te je ukazao na potrebu provere direktora oftalmoloških klinika, koji su možda namerno doprineli neuspehu tendera kako bi njihove privatne ordinacije, ukoliko ih imaju, bolje finansijske poslovale.

Dr Predrag Mijatović naglasio je da sumnogi problemi u funkcionisanju zdravstvenih centara nasleđeni i da je najveći broj direktora zdravstvenih ustanova iz perioda prethodne vlasti. Zatim je pitao ministarku da li se najavljeno ukidanje dopunskog rada odnosi i na rad lekara van matičnih ustanova, jer smatra da je ovaj rad mnogo veći izvor korupcije od dopunskog rad u zdravstvenoj ustanovi u kojoj je lekar zaposlen. Mišljenja je da lekari moraju da se opredele, da li će da rade u državnim ili privatnim ustanovama, s tim da bi privatne ordinacije trebalo uvesti u redovan sistem zdravstvenog osiguranja. Takođe, zanima ga da li će Ministarstvo doneti pravilnik o nostrifikaciji diploma, ukazujući na problem da ne postoji standardizacija ovog procesa, te da se vreme procesa nostrifikacija diploma u našoj zemlji kreće u rasponu od 20 minuta do godinu dana, što smatra nedopustivim.

Ministar zdravlja prof. dr Slavica Đukić Dejanović je ponovila da je pitanje dopunskog rada lekara u drugim zdravstvenim ustanovama regulisano Zakonom o radu i da je Ministarstvo zdravlja pokrenulo inicijativu ka nadležnom ministarstvu da se taj rad preispita. Imajući u vidu da i pitanje nostrifikacije diploma nije u nadležnosti Ministarstva zdravlja, predložila je da zajedno sa Odborom pokrene inicijativu ka Ministarstvu prosvete, nauke i tehnološkog razvoja da se proces nostrifikacije diploma standardizuje na svim fakultetima.

Prof. dr Mileta Poskuricaosvrnuo se na pomenuti problem manjka kadra u Odeljenju za inspekciju za lekove i medicinska sredstva, te kao jedno od rešenja naveo prestanak primanja novih radnika u administraciji ministarstva. Istakao je da mnoge probleme u zdravstvu, kao što je problem lečenja dece u unostranstvu, treba na sistemski način rešavati te da bi uvid u izveštaj o svim donacijama u oblasti zdravstva u prethodnih deset godina pružio odgovore u vezi sa uzrocima mnogih sadašnjih problema u zdravstvu. Kritički se osvrnuo na to što nikada nije urađena procena rada bivšeg ministra zdravlja. Uputio je primedbu na deo Informacije koja se odnosi na aktivnosti Sektora za zdravstveno osiguranje za period jul-septembar 2013. godine jer je prvih nekoliko stavki istovetno sa prethodnim izveštajem. Ukazao je na potrebu da se utvrdi broj lekara koji nedostaje našem zdravstu, limit za nemedicinsko osoblje, kao i da se ustanovi model konkursa za zdravstvene ustanove. Takođe, zanima ga na koji način se može utvrditi da li je izvršeno spaljivanje droga i narkotika. U vezi sa pitanjem funkcionisanja Lekarske komore Srbije, naglasio je da nije urađen nadzor nad zakonitim i namenskim korišćenjem sredstava komore, te je dodao da su velika sredstva potrošena suprotno Zakonu o komorama zdravstvenih radnika.

Povodom prethodnog izlaganja, predsednik Odbora prof. dr Dušan Milisavljević predložio je da u naredne dve nedelje sazove sednicu Odbora na kojoj bi se raspravljalo o svim donacijama u zdravstvu od 2000. do 2012. godine (donacije Evropske unije, Svetske banke, Amerike, Kanade, Australije i Japana), budući da postoji sumnja da su mnoga od ovih sredstava medicinske pomoći korišćena u privatnim klinikama pojedinih funkcionera.

Ministar zdravlja prof. dr Slavica Đukić Dejanović je odgovorila da Vladina komisija sprovodi spaljivanje droga i narkotika u skladu sa standardima Evropske unije, te da je s tim u vezi uveden smer u nekim medicinskim školama za edukovane medicinske tehničare za uništenje medicinskog otpada; zatim da Ministarstvo zdravlja u poređenju sa drugim ministarstvima ima mnogo manje i kadra i prostora, te je dodala da niko od zatečenih radnika u administraciji nije otpušten; da je Zakonom o komorama zdravstvenih radnika regulisan nadzor nad zakonitim i namenskim korišćenjem sredstava komore; da postupanje komore u pogledu pridržavanja propisa o finansijskom i računovodstvenom poslovanju vrši ministarstvo nadležno za poslove finansija, a da Ministarstvo zdravlja treba da ima uvid samo u stručne aspekte rada ove komore.

Dr Ninoslav Girić podržava ukidanje dopunskog rada jer smatra da je isti veliki izvor korupcije. U vezi sa lečenjem dece u inostranstvu i sprečavanja zloupotrebe ove dece u političke svrhe, pročitao je informaciju RFZO koja se odnosi na lečenje šesneastogodišnje Nevene Janković kojoj je potrebna transpantacija pluća. Naime, prema mišljenju Prvostepene lekarske komisije, transplantacija pluća kod dece mlađe od 18 godina je visoko rizična, te je preporuka ove komisije da se tek nakon završetka fizičkog razvoja pluća uradi ova operacija. Preneo je stav Upravnog odbora RFZO da se ovoj pacijentkinji može omogućiti lečenje u inostarnstvu kada to procene njeni lekari i porodica, te da je prema poslednjim informacijama njoj odobren nastavak lečenja u Beču. Izneo je i predlog direktora RFZO da predsednik ovog odbora bude član Lekarske komisije za upućivanje osiguranih lica na lečenje u inostranstvo.

Predsednik Odbora prof. dr Dušan Milisavljević pročitao je odluku RFZO broj 02-8:180.3-288/13 od 26.09.2013. godine u kojoj se navodi da je Komisija RFZO odbila zahtev zakonskog zastupnika pomenute pacijentkinje za njeno upućivanje na lečenje u inostranstvo, kao neosnovan. U prilogu ove odluke, koju je dobio od roditelja pacijentkinje, dostavljeno je i mišljenje Komisije Instituta za majku i dete, kojim se predlaže transplantacija, te je radi istinitog obaveštavanja javnosti, uputio molbu da se ne govori da nije bilo negativnog odgovora RFZO. Takođe je izneo stav da ne može prihvatiti predlog da bude član Lekarske komisije za upućivanje osiguranih lica na lečenje u inostranstvo jer bi to bio sukob interesa s obzirom na to da je kao narodni poslanik predstavnik zakonodavne vlasti, koja podrazumeva i nadzornu ulogu.

Nebojša Zelenović je takođe uputio primedbu na način i vreme sazivanja ove sednice, s obzirom na to da je više puta bezuspešno predlagao sistemske i druge aktuelne teme za raspravu na sednici ovog odbora, kao što su: pravo na lečenje dece u Srbiji, imajući u vidu da su deci poljoprivrednika i radnika, čiji poslodavaci ne uplaćuju doprinose za obavezno zdravstveno osiguranje, ova prava uskraćena; problem manjka lekara specijalista u zdravstvu, budući da će oko 14 hiljada lekara uskoro otići u penziju; ugrožen status i funkcionisanje stomatološke zdravstvene službe kao i podeljenost ove struke; preuzimanje odgovornosti države za dug zdravstvenih ustanova prema apotekama i dobavljačima te potreba da se ostvari uvid u spiskove zdravstvenih ustanova koji su te dugove napravili. Na kraju izlaganja je podsetio da svi članovi Odbora kontrolišu rad Vlade, i da bez konsenzusa ne treba doneti nijedan sistemski zakon.

Dr Sanda Rašković Ivić podržala je aktivnosti ovog ministarstva na oragnizovanom sprovođenju skrinig programa za najzastupljenije maligne bolesti u našoj zemlji, ali smatra da bi radi veće efikasnosti to trebalo i zakonski regulisati. S tim u vezi pomenula je primer Japana gde građani ne mogu overiti zdravstvenu knjižicu ukoliko se nisu odazvali na određene preglede, kao što je tumor marker ili skrining za određene maligne bolesti i sl. Takođe je izrazila brigu za lečenje dece poljoprivrednika i radnika onih poslodavaca koji ne uplaćuju dorpinose za obavezno zdravstveno osiguranje, te je podržala inicijativu da se o toj temi raspravlja, kako bi deca ostvarila Ustavom zagarantovano pravo na lečenje. Upozorila je na suočavanje sa problemom manjka kadra specijalista u zdravstvu, te je kao rešenje predložila davanje određenih podsticaja mladim lekarima za odlazak na rad u unutrašnjost, na KiM, ali je apsotrofirala izjednačavanje privatne i državne prakse kao sistemsko rešenje, a time i rešavanje problema zloupotrebe dopunskog rada.

Prof. dr Mileta Poskurica još jednom se obratio prisutnima jer je pogrešno protumačeno njegovo izlaganje, te je s tim u vezi naveo sledeće: kada je pominjao administraciju Ministarstva zdravlja mislio je da treba sprečiti dalja zapošljavanja, a ne da treba otpustiti zaposlene; kad je pominjao otpad nije mislio na medicinski, nego na otpad droge i duvana. Izneo je mišljenje da vodiče dobre kliničke prakse i protokole koji ih prate, treba prilagoditi našim uslovima u zdravstvu, kao i primenu DILS programa na sekundarnom i tercijarnom nivou, imajući u vidu loš odjek primene ovog programa na primarnom nivou zdravstvene delatnosti pre svega od strane zdravstvenih radnika.

 Nakon diskusije, Odbor je saglasno članu 229. Poslovnika Narodne skupštine, odlučio većinom glasova (deset glasova za, četiri glasa protiv, od ukupno 14 prisutnih) da prihvati Informaciju o radu Ministarstva zdravlja za period april-jun 2013. godine.

 Odbor je saglasno članu 229. Poslovnika Narodne skupštine, odlučio većinom glasova (deset glasova za, tri glasa protiv, jedan nije glasao, od ukupno 14 prisutnih) da prihvati Informaciju o radu Ministarstva zdravlja za period jul-septembar 2013. godine.

 Treća tačka dnevnog reda - **Informisanje Odbora o upotrebi genetski modifikovane hrane i njenom uticaju na zdravlje ljudi**

Ministar zdravlja prof. dr Slavica Đukić Dejanović, pre početka razmatranja ove tačke dnevnog reda, iznela je stav da o ovoj temi ne treba diskutovati bez sveobuhvatnog pristupa sa aspekta više ministarstava, imajući u vidu da su inspekcijski poslovi hrane, uvoza hrane i životne sredine u nadležnosti Ministarstva poljoprivrede, šumarstva i vodoprivrede, kao i Ministarstva energetike, razvoja i zaštite životne sredine. Prema važećim zakonima Ministarstvo zdravlja nadležno je za kontrolu vode, aditiva i određenih dodataka hrani i može da reaguje jedino kada preti bolest i kada se razvije bolest. S tim u vezi uputila je predlog Odboru da zajedno sa drugim nadležnim ministarstvima osmisli debatu na kojoj bi stručnjaci iz oblasti nauke, poljoprivrede, životne sredine i zdravlja raspravljali o ovoj temi. Potom je uputila izvinjenje članovima Odbora jer zbog neodložnih obaveza mora da napusti sednicu.

Predsednik Odbora prof. dr Dušan Milisavljević apostrofirao je značaj i aktuelnost ove teme, te obavestio članove Odbora da treću tačku dnevnog reda neće razmatrati na ovoj sednici. Budući da je osam zemalja članica EU zabranilo upotrebe GMO i da je od 140 članica Svetske trgovinske organizacije samo 40 dozvolilo upotrebu GMO u svojoj zemlji, smatra da građani Srbije treba da čuju istinu o uticaju ove hrane na zdravlje stanovnika i okoline. S tim u vezi, rekao je da će nakon dogovora sa predsednicima drugih odbora, u čijem je delokrugu ovo pitanje, održati zajedničko javno slušanje na ovu temu.

Četvrta tačka dnevnog reda – **Razno**

Zamenik Odbora mr dr prim. Ljubica Mrdaković Todorović osvrnula se na visoku stopu morbiditeta i mortaliteta od onkoloških bolesti u našoj zemlji i predložila da Odbor pokrene inicijativu ka Ministarstvu zdravlja da skrining programi za najzastupljenije maligne bolesti postanu obavezujući, kao što je to slučaj u mnogim evropskim zemljama, te da se uvedu određene zakonske konsekvence u slučaju neopravdanog neodazivanja na ove preglede.

Potom je obavestila prisutneda će Odbor za životnu sredinu, javno zdravlje i bezbednost hrane Evropskog parlamenta u periodu od 28. do 30. oktobra 2013. godine posetiti Republiku Srbiju, te da je u okviru posete, dana 29. oktobra, od 11,45 do 12,30, planiran sastanak sa ovim odborom. Nakon kraće diskusije odlučeno je da delegaciju Odbora za zdravlje i porodicu na ovom sastanku čine članovi Odbora, predstavnici svih poslaničkih grupa u ovom odboru.

Povodom ove tačke dnevnog reda nije bilo više predloga ni diskusije. Sednica je završena u 17, 00 časova.

 SEKRETAR PREDSEDNIK Božana Vojinović Prof. dr Dušan Milisavljević